b'\n_START_ARTICLE_\nEksplozija meteorja nad \xc4\x8celjabinskom\n_START_PARAGRAPH_\nEksplozija meteorja nad \xc4\x8celjabinskom se je zgodila 15. februarja 2013, ko je nad ruskim mestom \xc4\x8celjabinsk v spodnjih slojih ozra\xc4\x8dja razneslo meteor._NEWLINE_Ruska akademija znanosti ocenjuje, da je meteor imel maso 10.000 ton in da je vstopil v ozra\xc4\x8dje s hitrostjo najmanj 54.000 km/h (15 km/s ali pribli\xc5\xbeno 44-kratna hitrost zvoka). Pri eksploziji je nastal udarni val z mo\xc4\x8djo pribli\xc5\xbeno 500 kiloton. Po poro\xc4\x8dilih je bilo po\xc5\xa1kodovanih pribli\xc5\xbeno 1.200 ljudi, predvsem s steklom iz oken, ki jih je razbil udarni val. Po\xc5\xa1kodovanih je bilo pribli\xc5\xbeno 3.000 zgradb v \xc5\xa1estih mestih po vsej Uralski regiji._NEWLINE_Po do zdaj zbranih podatkih padec meteorja ni bil povezan z mimoletom 50-metrskega asteroida 2012 DA14, ki se je 15 ur kasneje pribli\xc5\xbeal Zemlji na razdaljo manj kot 28.000 km, saj sta se njuna tira bistveno razlikovala.'